Sali min Schatz    Hoi miin Engel    jetzt han i grad Dis schööne Mail gläse -- das git mir Hoffnig, Kraft und  Zuversicht!! I dank Dir drfür.........    Wie meinsch Du das mit: die geistigi Wält isch mini Kirche???    Damit meini, dass i mii nit noch da Gsetz vur Kircha tuan läba, sondern miis Wüssa und miini Wältaschauig im Bezug zur geischtiga Wält isch für mii d'Kircha - also d'Religion -, an dära won'i mii tuan usrichta.    und: gib Du mir Dini Liebi so leg ich mini ganzi Liebi Dir  zFüesse??? Das muesch mir bitte gnauer beschriebe das i das ka richtig verstoh; isch sehr zweitüdig zverstoh gäll.    Jo, was bedütat: schenk mer Diini Liabi und i schenk Dr miini? Das hät halt schu mit Sehnsucht und z'kurz ha ztua. As git do halt schu Moment, won'i Dii in miinera Nöchi wünscha und Warte-Ziit goht leider nit immer gliich schnäll vorbii. Leider gseht's mit dr Ziit wo D'do bisch ganz anders us. Doch Geduld, dia letschta 3 Wucha hämmer jo au gschafft!    Jo, i ha pändlet wägem Peter und no anderi Sache wo i Dir scho gseit ha; bi aber nit rächt drus ko was gnau usekoo isch. Es isch i letschter Zyt sehr schwierig mit ihm: e richtige Brummbär worde, au e bitzeli unpflegt zwüschedure, alles isch so lieblos und hart..... I will eigentlich nit über ihn schlächt rede, au ich ha mi verändert, gib mi sicher au andersch als frühner. Seline seit oft: bisch nit guet truf hütte? I  probier zwar de Alltag einigermasse *normal* zmeistere, mit Liebi und au e Huch Fröhlichkeit, aber bin au oft in mi kehrt, eher truurig und melancholisch oder Träne kömme, will i unglücklich bin. I dänk es isch au nit vo Nüt das mir sit e gwüsse Zyt kei neui Kinder mehr bekömme. I probier aber immer speziell auf dr Peter iizgoh, Sache wo ihn störe oder gärn hätti zmache etc. Und will i halt nit guet druf gseh bin gestertobe han i numme wäge ihm pändlet... und irgend öppis sött im Herbst iträffe, aber was?? Öppis,  was mir dänn mit dr Zyt besser wird goh... aber wänn??? Ich weiss nit und ha au nüt meh welle wüsse.    Überall döt, wo Mänscha zämmaläbend, muass oder sött doch öppis wichtigs erfüllt werda: ds Geh und Neh sötti doch immer öppa wieder usglicha sii. Eimol git dr Einti meh, denn wieder amol dr Anderi. Ungliichgwicht fühart zwangsläufig zu Unzfriedaheit und Früscht, ma fühlt sich usgnützt und schlächt und reagiert entsprächend. A Tüfelskreis entstoht! Du kensch das jo nu zu guat! Und fählt denn über längeri Ziit no d'Liabi, entstoht a gföhrlichs Vakuum. Au do kasch Du meh als nu as Liadli davo singa!  Aber gits überhaupt a Uswäg us däm Dilemma? Wohrschiinlich nit ohni schmerzhafti Konsequenza. Aber Ziit dafür isch no nit riif!  Du häsch jetz dürfa d'Liabi erfahra und erläba, Diar isch jetz voll bewusst worda, was Diar fählt und dass es Diar so sehr fählt! Das macht für Dii ds Zämmaläba mit am Peter weiss Gott nit eifacher, denn Du  schtellsch bewusst oder unbewusst Vergliich a, wia's isch und wia's könnti sii. Das hät alles au siina Sinn und isch mit Sicherheit Teil vu dr Ufgab, zu dära miar beidi "Jo" gsait händ. Darum denk'i isches enorm wichtig, dass Du Dii immer wieder und eba au jetz mit am Thema "geischtigi Wält tuasch ussenander setza. Bin sicher, dass Du Antworta und Hiwiis kriagsch, wenn Du sie bruchsch und Ziit dafür do isch. Hämmer doch wiiterhin Vertraua in üseri Hälfer us da geischtiga Wält, dia händ das bis jetz doch so toll  gmacht!    Hüt han i guet agfange mit schaffe, alli händ e Freud ka won i wieder ko bin, dr Peter Bürr isch mir no sis neue Auteli go zeige --- i fühl mi halt wirklich dihei i dr Praxis und schaff au sehr gern dört au wänns sehr sträng isch zwüscheduure. Mini Arbetskollegin hät e Dirkushernie in dr Halsgegend. Es goht ihre nit so guet, isch ihre oft schlächt und Schwindel und hät e Halskrage a. Es ka sii, das i in Zuekunft no für sie muess  iispringe. Weisch, sie haltet gar nüt vo de Körpersproch und dene Sache vo de Geistige Wält. Sie tuet mir leid, will i seh sit Monate hät sie immer wie meh Beschwerde und läbt immer wie meh in ihre Krankheit als das sie öppis ändert dra.... Do häm mirs scho guet das mir in dem Gebiet sälber scho die wirklichi Wohrheit usegfunde händ und dementsprächend läbe könne und somit gsund wärde oder könne sie, gäl.    Jetzt gang i a spiritueller Stammtisch - aber i di 2. Gruppe, wo no neu isch für mich. I bi gspannt  druf was für Lüt dört sind. I dänk, i probier die Zyt, wo ich nit bi Dir ka si, mi wieder e bitzeli meh mit dr Geistige Wält befasse.    Das machsch Du vollkomma richtig, wian'i das schu wiiter doba bemerkt han. Tuasch mer denn bi da nöchschta Glägaheit drüber verzälla, bin scho ganz gschpannt    Morn schaff i dr ganzi Daag. Du, wänn i jetzt so schrieb isch alles im gliche Rahme  problemlos zum läse. Aber wänn ich uf eusem Mailarchiv lies muess ich immer mit em Balke unte nach rechts oder links schiebe, dass ichs läse ka. Goht das nit andersch?? Isch mängmol e bitzeli müehsam, vor allem isch dänn alles gschriebene in Bewegig und drum für dAuge au nilt so eifach zum läse. - Nur a Aregig, gäl.